บาทบอนด์ฮิตต่างชาติขออื้อ เฉียด7หมื่นล.
คลังไฟเขียวสถาบันการเงินต่างชาติ 7 ราย ออกพันธบัตรในรูปเงินบาท 6.6 หมื่นล้านบาท
10 ม.ค. 2555

คลังไฟเขียวสถาบันการเงินต่างชาติ 7 ราย ออกพันธบัตรในรูปเงินบาท 6.6 หมื่นล้านบาท 
นายจักรกฤศฏิ์ พาราพันธกุลผู้อำนวยการสำนักงานบริหารหนี้สาธารณะ (สบน.) เปิดเผยว่า หลังจากกระทรวงการคลังได้เปิดโอกาสให้ผู้ที่สนใจสามารถยื่นคำขออนุญาตเพื่อออกพันธบัตรหรือหุ้นกู้สกุลเงินบาท (บาทบอนด์) ในประเทศไทยต่อ รมว.คลัง ได้ปีละ 3 ครั้ง คือ ภายในเดือน มี.ค. ก.ค. และ พ.ย. ของทุกปีนั้น ล่าสุดอนุญาตให้นิติบุคคลต่างประเทศ 7 ราย ออกพันธบัตรหรือหุ้นกู้สกุลเงินบาทในประเทศไทยได้ภายในวันที่ 30 ก.ย. 2555วงเงินรวม 6.6 หมื่นล้านบาท
สถาบันการเงินที่ได้รับอนุญาต ประกอบด้วย Australia and New Zealand Banking Corporation (ANZ) วงเงิน 8,000 ล้านบาท, Citigroup Inc. (Citi) วงเงิน 1 หมื่นล้านบาท, Hana Bank (Hana)วงเงิน 1 หมื่นล้านบาท, Industrial Bank of Korea (IBK) วงเงิน1 หมื่นล้านบาท, The Korea Development Bank (KDB) วงเงิน 8,000 ล้านบาท, The Export-Import Bank of Korea (KEXIM) วงเงิน 1 หมื่นล้านบาท, Korea National Oil Corporation (KNOC) วงเงิน 1 หมื่นล้านบาท
ทั้งนี้ กระทรวงการคลังได้กำหนดให้ผู้ที่ได้รับอนุญาตต้องยื่นหนังสือรายงานสถานะความคืบหน้า การเตรียมการออกพันธบัตรหรือหุ้นกู้สกุลเงินบาทในประเทศไทยต่อกระทรวงการคลังภายในเดือน มี.ค. และ ก.ค.นี้ โดยในช่วงวันที่ 1 ต.ค. 2554-31 มี.ค. 2555 กระทรวงการคลังได้อนุมัติให้ออกบาทบอนด์ไปแล้ว 3.4 หมื่นล้านบาท